## Rješenje Ustavnog suda Hrvatske broj U/I-214/1990 od 14. kolovoza 1990.

### NN 33/1990 (17.8.1990.), Rješenje Ustavnog suda Hrvatske broj U/I-214/1990 od 14. kolovoza 1990.

# USTAVNI SUD HRVATSKE

Na osnovi člana 416. Ustava Republike Hrvatske i člana 14. Poslovnika
Ustavnog suda HrvaCske ("Narodne novine", br 29/83) Ustavni sud
Hrvatske, na sjednici 14. kolovoza 1990 godine donosi

## RJEŠENJE

1. Obustavljaju se od izvršenja do konačne Odluke Suda svi pojedinačni
akti i radnje poduzeti na temelju: - Odluke o osnivanju i konstituiranju
Zajednice općina Sjeverne Dalmacije i Like, Skupštine općine Knin od 27.
lipnja 1990. ("Službeni vjesnik općina Drniš, Knin i Šibenik".
br. 12/90) - Odluke o osnivanju i konstituiranju Zajednice općina Sjeverne
Dalmacije i Like. Skupštine općine Donji Lapac od 28. lipnja 1990. godine
- Dogovora o pristupanju Zajednici općina Sjeverne Dalmacije i Like, Skupštine
općine Gračac od 29. lipnja 1990. godine - Odluke o osnivanju i konstituiranju
Zajednice općina Sjeverne Dalmacije i Like, Skupštine općine Obrovac od
12. srpnja 1990. godine - Odluke o pristupanju općine Vojnić Zajednici
općina Sjeverne Dalmacije i Like, Skupštine općine Vojnić od 24. srpnja
1990. godine - Odluke o pristupanju općine Dvor Zajednici općina Sjeverne
Dalmacije i Like, Skupštine općine Dvor od 17. srpnja 1990. godine.

2. Ovo će se rješenje objaviti u "Narodnim novinama" i u službenim
glasilima općina navedenih u točki 1. ovoga rješenja.

Obrazloženje: Ministar pravosuđa i uprave Republike Hrvatske podnio
je prijedlog Ustavnom sudu Hrvatske za ocjenu ustavnosti i zakonitosti
Odluke o osnivanju i konstituiranju Zajednice općina Sjeverne Dalmacije
i Like Skupštine općine Knin od 27. lipnja 1990. ("Službeni vjesnik
općina Drniš, Knin i Šibenik", br.12/90) i odluka Skupština općina
Donji Lapac, Gračac, Obrovac, Vojnić i Dvor o pristupanju tih općina Zajednici
općina Sjeverne Dalmacije i Like. U prijedlogu se navodi da su osporena
Odluka o osnivanju i konstituiranju Zajednice općina Sjeverne Dalmacije
i Like Skupštine općine Knin i akti ostalih općina koje su pristupile toj
Zajednici, suprotni Ustavu. Skupština općine Knin zasniva osporenu Odluku
o osnivanju i konstituiranju Zajednice općina Sjeverne Dalmacije i Like
na Amandmanu XLIII na Ustav SR Hrvatske ("Narodne novine", br.
28/89) koji je bio na snazi do 25. srpnja 1990. Taj Amandman omogućavao
je udruživanje općina u zajednicu općina, ali nije dopuštao da zajednicu
općina svojom odlukom osnuje samo jedna općina i da ta općina propiše koje
općine čine tu zajednicu. Osim toga, svrha u koju su se općine mogle udruživati
u zajednicu općina bila je utvrđena u tom Amandmanu, a osnivanjem osporene
Zajednice općina ne ostvaruje se ni jedna od svrha u koje je Amandman XLIII
dopuštao udruživanje općina u zajednicu općina. Sadržaj osporene odluke
upućuje da se radi o osnivanju zajednice općina kao društveno-političke
zajednice, što taj Amandman nije dopuštao Osim toga osporena odluka nije
na ustavan način stupila na snagu, niti je na ustavan način obavljena.
Prema članu 6. odluke ona stupa na snagu kad je u istom tekstu usvoje najmanje
dvije općine. Suprotno tome, osporena odluka prema Ustavu (član 290. i
291 ), nije mogla stupiti na snagu prije nego što se objavi. Osim toga
osporena odluka objavljena je u "Službenom vjesniku" 1. kolovoza
1990. Tog dana bio je već na snazi Amandman LXIX na Ustav SR Hrvatske i
član 3. Ustavnog zakona za provođenje Amandmana LXIV do LXXIV na Ustav
SR Hrvatske, prema kojem se općine mogu udruživati u skladu s zakonom,
a postojeće zajednice općina prestaju postojati. Kako takav zakon nije
donijet, osnivanje zajednica općina nije na ustavu osnovano, a akti doneseni
nakon 25. srpnja 1990. o osnivanju, konstituiranju ili pristupanju zajednici
općina nisu u skladu s Amandmanom LXIX. Što se tiče akata ostalih općinskih
skupština o osnivanju, konstituiranju i pristupanju općina u Zajednici
općina Sjeverne Dalmacije i Like, ti akti nisu objavljeni, pa ne mogu proizvoditi
pravni učinak, a kad bi i bili objavljeni bili bi u neskladu s Ustavom
iz istih razloga kao i osporena Odluka Skupštine općine Knin. Zbog toga
se predlaže da se osporeni akti ocijene i kao nesuglasni Ustavu ponište,
odnosno da se utvrdi da ne proizvode pravni učinak, jer nisu objavljeni,
pa uslijed toga nisu niti na ustavan način stupili na snagu. U prijedlogu
se nadalje navodi da se pojedinačnim aktima i radnjama koji su poduzeti
radi njihove provedbe, narušava Ustavom utvrdeni politički suverenitet
Republike Hrvatske i ustavnost i zakonitost, uslijed čega bi mogle nastupiti
neotklonjive štetne posljedice, pa se predlaže da do donošenja konačne
odluke Sud obustavi izvršenje tih akata i radnji. Prema članu 416. Ustava,
Ustavni sud može u toku postupka, do donošenja konačne odluke, narediti
da se obustavi izvršenje pojedinačnih akata ili radnji koji su poduzeti
na osnovi zakona, drugog propisa ili općeg akta organa društveno-političke
zajednice ili samoupravnog općeg akta čija se ustavnost odnosno zakonitost
ocjenjuje, ako bi njihovim izvršenjem mogle nastupiti neotklonjive štetne
posljedice. Rješavajući o prijedlogu Ministra pravosuđa i uprave da obustavi
od izvršenja pojedinačne akte i radnje poduzete radi izvršenja osporenih
akata, Sud je ocijenio da su ispunjeni uvjeti za primjenu navedene ustavne
odredbe za donošenje privremene mjere, pa je zbog toga riješio kao u izreci,
dok će konačnu odluku donijeti u nastavku postupka.

Broj: U/I-214/1990

Zagreb, 14 kolovoza 1990.

USTAVNI SUD HRVATSKE

Predsjednik suda

**Jadranko Crnić, v. r.**

Rješenje, NN 33/1990-677